Covid-19, noves freqüències Viena – Barcelona i promoció del turisme esportiu
A conseqüència del nombre elevat d'infeccions per coronavirus, s'han cancel·lat o posposat una sèrie de fires de diferents sectors a tot el territori alemany.
Entre d'altres s'ha cancel·lat la ITB, la fira de viatges i turisme més important del món, però també fires més petites com el Berlin Travel Festival.
Majoritàriament, el sector turístic ha acceptat aquesta decisió com a "necessària".
La cancel·lació de la ITB deixa expositors i proveïdors amb pèrdues financeres importants, amb repercussions especialment dràstiques per destinacions més petites o proveïdors de viatges que destinen una part important del seu pressupost de màrqueting a la ITB.
El sector turístic alemany també està preocupat per la creixent inseguretat dels viatges i la reticència a fer reserves que ja es pot observar.
Segons les últimes dades, el volum de venda tant per la temporada d'hivern actual com per a l'estiu 2020 ha baixat un 3% (dades finals de gener) i les reserves per l'estiu 2020 han baixat un 9%.
Alguns analistes apunten que el tràfic aeri turístic que surt d'Alemanya es reduirà un 1%.
Lufthansa ha suspès els vols a la Xina i ha reduït el número de vols interns i a Itàlia.
Segons aquestes dades, el tràfic aeri turístic es redueix menys que el nombre total de vols a l'espai aeri alemany que es reduirà un 2,5%.
Tot i això, experts de tràfic aeri subratllen que aquestes dades són provisionals i que la propagació del virus representa un factor d'inseguretat per l'evolució del tràfic aeri aquest estiu.
Observadors de la indústria ja pronosticaven un dels anys més difícils pel comerç i el turisme internacionals des de 2001 per les conseqüències imprevisibles del brot de coronavirus a la Xina i la seva ràpida propagació.
Alguns observadors ara temen que 2020 podria ser un any "perdut" per aquests sectors.
Austrian Airlines ha augmentat el nombre de vols setmanals d'anada i tornada entre Barcelona i Viena amb l'entrada del 2020.
Aquesta acció és deguda al posicionament entre Austrian Airlines i Eurowings, companyia que s'encarregava d'aquesta freqüència anteriorment.
Les dues companyies aèries aposten per una col·laboració per assolir l'objectiu comú d'enfortir el centre d'operacions de Viena.
Aquests nous vols operen des de la terminal 1 de l'Aeroport de Josep Tarradellas Barcelona – El Prat i de la terminal 3 de l'Aeroport de Viena – Schwechat i els seus horaris estan pensats per facilitar la coordinació i la connexió amb altres vols d'Austrian Airlines, oferint així noves possibilitats per a rutes i vols de llarga distància.
A més a més, ofereixen càtering gratuït, sent l'única companyia que ofereixi Business i Economy Class per a la ruta Barcelona – Viena.
Com a tret de sortida de la campanya de promoció del turisme esportiu al mercat alemany, l'ACT ha copatrocinat el partit de l'Eurolliga de bàsquet entre l'Alba Berlin i el FC Barcelona a la Mercedes Benz Arena disputat el dimecres 4 de març.
A més de la presència de la marca Catalunya i del logo de l'Any del Turisme Esportiu 2020, hi van actuar els castellers de Berlin i es van distribuir entre els assistents 2.500 catàlegs amb els esdeveniments esportius que tindran lloc a Catalunya aquest any.